Αγαπητές φοιτήτριες και αγαπητοί φοιτητές, σας ενημερώνουμε ότι η υποβολή αίτησης για την παράταση της χρονικής διάρκειας φοίτησης βάσει ακαδημαϊκών κριτηρίων, την παράταση χρονικής διάρκειας φοίτησης για σοβαρούς λόγους υγείας ή εξαίρεσης της ανώτατης χρονικής διάρκειας φοίτησης λόγω πιστοποιημένης αναπηρίας με ποσοστό τουλάχιστον 50%, γίνεται στον παρακάτω ηλεκτρονικό σύνδεσμο, με τη χρήση των ιδρυματικών κωδικών σας:

<https://app.merimna.uniwa.gr/>

**Η αίτηση υποβάλλεται αποκλειστικά από 20/10/2025 έως και 21/11/2025.**

Σημειώνουμε ότι στην περίπτωση που έχετε ξεχάσει τους κωδικούς, μπορείτε να κάνετε ανάκτηση σύμφωνα με τις οδηγίες στον ακόλουθο ηλεκτρονικό σύνδεσμο:

<https://wiki.noc.uniwa.gr/doku.php?id=my_uniwa_service>

**Επισημαίνεται ότι μπορείτε να κάνετε αίτηση για μια ΜΟΝΟ από τις κατωτέρω περιπτώσεις.**

A) Αίτηση παράτασης χρονικής διάρκειας φοίτησης βάσει ακαδημαϊκών κριτηρίων, μπορείτε να κάνετε:

Α.1) Για δύο (2) επιπλέον ακαδημαϊκά εξάμηνα, εφόσον:

α) Κατά τον χρόνο υποβολής της αίτησης έχετε αξιολογηθεί επιτυχώς σε ποσοστό τουλάχιστον εβδομήντα τοις εκατό (70%) των πιστωτικών μονάδων (ECTS) του ισχύοντος προγράμματος σπουδών,

και

β) Έχετε συμμετάσχει σε τουλάχιστον δύο (2) ακαδημαϊκές δοκιμασίες σύμφωνα με το πρόγραμμα σπουδών, εκ των οποίων στη μία επιτυχώς, όπως εξέταση μαθήματος, υποστήριξη διπλωματικής, εκπόνηση πρακτικής άσκησης, σε ένα από τα τέσσερα (4) προηγούμενα ακαδημαϊκά εξάμηνα (ήτοι από την εξεταστική περίοδο του Ιανουαρίου 2024 έως και την εξεταστική περίοδο του Σεπτεμβρίου 2025).

Α.2) Για τρία (3) ακαδημαϊκά εξάμηνα, εφόσον:

Το πρόγραμμα σπουδών περιλαμβάνει την υποχρεωτική εκπόνηση πρακτικής άσκησης ή πτυχιακής ή διπλωματικής εργασίας, η οποία δεν έχει ολοκληρωθεί, και συντρέχουν οι παραπάνω προϋποθέσεις Α.1,

ή

Έχετε αξιολογηθεί επιτυχώς στο σύνολο των μαθημάτων του ισχύοντος προγράμματος σπουδών και εκκρεμεί μόνο η εκπόνηση πρακτικής άσκησης ή πτυχιακής ή διπλωματικής εργασίας για τη λήψη πτυχίου. Σε αυτή την περίπτωση **δεν** απαιτείται η πλήρωση της προϋπόθεσης β) της Α.1..

Β) Αίτηση παράτασης χρονικής διάρκειας, για ένα ακαδημαϊκό έτος, φοίτησης για σοβαρούς λόγους υγείας που ανάγονται στο πρόσωπο του φοιτητή ή στο πρόσωπο συγγενούς πρώτου βαθμού εξ αίματος ή συζύγου ή προσώπου με το οποίο ο φοιτητής έχει συνάψει σύμφωνο συμβίωσης.

Γ) Αίτηση εξαίρεσης της ανώτατης χρονικής διάρκειας φοίτησης λόγω πιστοποιημένης αναπηρίας με ποσοστό τουλάχιστον 50%.